ต้องดู! ใครรับความเสี่ยงได้มาก-น้อย 20 หุ้นเอาอยู่ทั้งภาวะตลาด”กระทิง-หมี”
ต้องดู! ใครรับความเสี่ยงได้มาก-เสี่ยงน้อย จัดหุ้นรับได้ทั้งภาวะตลาด”กระทิง-หมี” ชู10 หุ้น Low Beta และ 10 หุ้น High Beta ตอบโจทย์นักลงทุน
10 ส.ค. 2559

ช่วงนี้แม้ว่าภาวะตลาดปรับตัวขึ้นอย่างสดใส เนื่องจากยังตอบรับประเด็นการรับร่างรัฐธรรมนูญ อีกทั้งมีการเข้ามาเล่นเก็งกำไรผลประกอบการของบริษัทจดทะเบียน อย่างไรก็ตามนักวิเคราะห์เริ่มออกมาให้ความเห็นว่าภาวะตลาดปรับขึ้นได้แต่ upside เริ่มจะจำกัด และอาจถูกขายทำกำไรได้
ดังนั้น “ข่าวหุ้นธุรกิจออนไลน์” จึงขอนำเสนอหุ้นที่น่าสนใจ ที่นักวิเคราะห์คัดเลือกจาก ค่าเบต้า (Beta) หรือ ตัวเลขที่ได้จากการเปรียบเทียบระหว่างการเปลี่ยนแปลงของราคาหุ้น และการเคลื่อนไหวของดัชนีตลาดหลักทรัพย์ ซึ่งค่าเบต้าของหุ้นก็คือค่าความผันผวนของราคาหุ้นเมื่อเทียบกับตลาด แน่นอนการเลือกหุ้นให้เข้าได้ทั้งภาวะตลาดกระทิง-หมี น่าจะเป็นเรื่องที่นักลงทุนกำลังมองหาอย่างแน่นอน 
โดยในช่วงตลาดขาขึ้นการรุกลงทุนด้วยหุ้นเบต้าเท่ากับ 1 หรือมากกว่า 1 (High Beta ) เพื่อเกาะกระแสการเคลื่อนไหวของ SET index ที่สดใส แน่นอนสำหรับคนที่กล้ารับความเสี่ยงสูง นักลงทุนอาจเลือกลงทุนหุ้นเบต้าสูง ซึ่งแนวโน้มราคาหุ้นจะเพิ่มมากกว่า SET index แต่ตรงนี้ก็ต้องระวัง เพราะหุ้นประเภทนี้มีความเสี่ยงสูงกว่าตลาด หากคาดการณ์ถูกจะมีโอกาสกำไรมากกว่าใคร แต่หากพลาดเมื่อใดก็มีโอกาสเจ็บกว่าผู้ลงทุนทั่วไปเช่นกัน
ขณะเดียวกันช่วงตลาดขาลงหรือไร้ทิศทางการปรับลดความเสี่ยงด้วยหุ้นเบต้าต่ำ (Low Beta) เพื่อช่วยลดทอนความเสี่ยงจากการลงทุนให้ผู้ลงทุนมีโอกาสเจ็บน้อยกว่า นอกจากนี้หุ้นเบต้าต่ำยังเหมาะกับนักลงทนที่ไม่ชอบความเสี่ยง โดยนักลงทุนที่เชื่อมั่นในการเติบโตของตลาดหุ้นระยะยาว และต้องการผลตอบแทนที่เกาะไปกับตลาดก็สามารถเลือกลงทุนหุ้นเบต้าเท่ากับ 1 ได้
อย่างไรก็ตามช่วงนี้ตลาดหุ้นเริ่มมี upside จำกัด การเลือกลงทุนในหุ้น Low Beta และ High Beta น่าจะเป็นอีกทางเลือกสำหรับนักลงทุนที่ต้องการสร้างผลตอบแทนให้คุ้มค่าและเหมาะกับภาวะตลาดก็เป็นได้
 
สำหรับหุ้น Low Beta 10 อันดับแรก ได้แก่ SVI, EGCO, M, BEAUTY, SAWAD, TICON, MAJOR, TTW, BA และ AAV

 
 
ส่วนหุ้น High Beta 10 อันดับ ได้แก่ PTTEP, PTT, PTTGC, TRUE, ITD, TTA, BANPU, IVL, TPIPL และ STPI

ทั้งนี้แม้ว่าค่าเบต้าจะให้มุมมองเกี่ยวกับการเปลี่ยนแปลงของตลาดและผลกระทบที่เกิดขึ้นต่อราคาหุ้น แต่ความเสี่ยงทั้งหมดไม่ได้ถูกสะท้อนออกมาด้วยค่าเบต้า (Beta) เพียงอย่างเดียว ดังนั้นนักลงทุนควรดูข้อมูลอื่นๆ ประกอบการตัดสินใจการลงทุนด้วย เพราะความผันผวนของราคาอาจเป็นความเสี่ยง หรืออาจเป็นโอกาสก็เป็นได้ 
 
ที่มา : บล.โนมูระ พัฒนสิน 